આપણે જુદી જુદી પર્યાવરણ પ્રણાલીઓ (ઇકોસિસ્ટમ)થી પરિચિત થયાં છીએ. જે પૈકી ગુજરાત અને અન્ય રાજ્યો જેવાં કે મહારાષ્ટ્ર, ગોવા, કર્ણાટક, કેરાલા, તમિલનાડુ, આંધ્ર પ્રદેશ, ઓરિસ્સા, પશ્ચિમ બંગાળ તેમ જ આંદામાન અને નિકોબાર ટાપુઓ, પોંડીચેરી, લક્ષદ્વીપ વિગેરેને ધ્યાનમાં રાખતા દરિયા કાંઠાના વિસ્તારો એક આગવું મહત્વ ધરાવે છે. આ તમામ રાજ્યો/સંઘ પ્રદેશોને સ્પર્શતો વિશાળ દરિયા કિનારો આવેલો છે. દરિયાકાંઠા વિસ્તારોની પોતાની જ લાક્ષણિકતાઓ હોય છે. લોકોના સામાજિક અને આર્થિક જીવન પર વિસ્તાર-લક્ષી અસરો જોવામાં આવતી હોય છે. દરિયા કિનારાની કલ્પના માત્રથી આપણા મનમાં પ્રવાસનને લગતા વિચારોનાં મોજાં હિલોળા લેવા માંડે છે. મુખ્યત્વે ત્રણ પ્રકારના કાંઠાળ વિસ્તારો જોવામાં આવે છે. ૧. રેતાળ ૨. ખડકાળ અને ૩. કાદવ/કીચડથી ભરપુર. ત્રણેય પ્રકારના વિસ્તારોનું સ્વતંત્ર પર્યાવરણીય મહત્વ છે જે પૈકી કાદવ/કીચડ ધરાવતા દરિયાકાંઠાના પર્યાવરણનું વિશિષ્ઠ સ્થાન રહ્યું છે.